PLAT ควักเงิน 560 ลบ.ปันผลระหว่างกาล 0.20 บ./หุ้น เคาะจ่าย 30 เม.ย. 63
PLAT ควักเงิน 560 ลบ.ปันผลระหว่างกาล 0.20 บ./หุ้น เคาะจ่าย 30 เม.ย. 63
9 เม.ย. 2563

นางกันยารัตน์ โชคอุ่นกิจ กรรมการผู้จัดการใหญ่ บริษัท เดอะ แพลทินัม กรุ๊ป จำกัด (มหาชน) หรือ PLAT เปิดเผยว่า ที่ประชุมคณะกรรมการบริษัท เดอะ แพลทินัม กรุ๊ป จํากัด (มหาชน) ครั้้งที่ 2/2563 เมื่อวันที่ 3 เมษายน 2563 มีมติอนุมัติให้เลื่อนการประชุมสามัญผู้ถือหุ้นประจำปี 2563  ออกไปก่อน จนกว่าสถานการณ์จะคลี่คลาย
โดยยกเลิกกำหนดวันประชุมและวาระการประชุม รวมทั้งยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี 2563 (Record Date) ในวันที่ 16 มีนาคม 2563 จากเดิมกำหนดวันประชุมสามัญผู้ถือหุ้นประจำปี 2563 ในวันที่ 21 เมษายน 2563 เวลา 14.00 น. ณ ห้องประชุมแซฟไฟร์ ชั้น 7 โรงแรม โนโวเทล กรุงเทพ แพลทินัม ประตูน้ำ ถนนเพชรบุรี เขตราชเทวี กรุงเทพมหานคร
ทั้งนี้ เนื่องจากสถานการณ์การแพร่ระบาดของเชื้อไวรัส COVID-19 ในประเทศไทย แพร่ระบาดเพิ่มขึ้นอย่างต่อเนื่องและกระจายในวงกว้างมากขึ้น ประกอบกับรัฐบาลได้ประกาศสถานการณ์ฉุกเฉินในทุกเขตท้องที่ ในราชอาณาจักรและข้อกําหนดออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉินพ.ศ. 2548 และประกาศกรุงเทพมหานคร เรื่องสั่งปิดสถานที่เป็นการชั่วคราว (ฉบับที่ 4) และขอความร่วมมือให้พิจารณาถึงความจําเป็นในการจัดกิจกรรมที่มีลักษณะของการรวมกลุ่มคนเป็นจำนวนมาก
ดังนั้น เพื่อความปลอดภัยของผู้ถือหุ้นและผู้ที่เกี่ยวข้องทุกท่าน และเพื่อป้องกันการแพร่ระบาดของเชื้อไวรัส COVID-19 บริษัทฯ จึงพิจารณาเลื่อนประชุมสามัญผู้ถือหุ้นดังกล่าวออกไป โดยจะไม่กระทบต่อการดำเนินงานของบริษัท และสิทธิในการรับเงินปันผลของผู้ถือหุ้น
ที่ประชุมคณะกรรมการบริษัทฯ อนุมัติการจ่ายเงินปันผลระหว่างกาล จากกําไรของบริษัทตามงบการเงินสิ้นสุด ณ วันที่ 31ธันวาคม 2562 ซึ่งผ่านการตรวจสอบจากผู้สอบบัญชีรับอนุญาตแล้ว ในอัตรา 0.20 บาทต่อหุ้น รวมเป็นจำนวนเงินทั้งสิ้น 560 ล้านบาท หรือคิดเป็นร้อยละ 78.32 ของกําไรสุทธิ  (งบการเงินรวม) โดยยังคงวันกำหนดรายชื่อผู้ถือหุ้นที่มีสิทธิรับเงินปันผล (Record Date) เดิม คือวันที่ 16 มีนาคม 2563 และกำหนดจ่ายเงินปันผลให้แก่ผู้ถือหุ้นในวันที่ 30 เมษายน 2563